o uporabi Uredbe (ES) št. 1049/2001 o dostopu javnosti do dokumentov Evropskega parlamenta, Sveta in Komisije v letu 2014

Učinkovito uresničevanje pravice javnosti do dostopa do dokumentov institucij EU je eden od načinov, s katerimi želi EU povečati preglednost in odgovornost do državljanov.

Politične smernice predsednika Junckerja za Komisijo vsebujejo močno zavezanost k večji preglednosti. Ta zavezanost je bila v praksi uresničena na več načinov.

Novembra 2014, tj. v prvem mesecu mandata, je Komisija povečala preglednost, saj se je zavezala objavi informacij o osebah, s katerimi se srečujejo njeni politični voditelji in višji uradniki, ter zagotovitvi večjega dostopa do dokumentov v zvezi s pogajanji o čezatlantskem partnerstvu za trgovino in naložbe (TTIP) z ZDA.

Nova Komisija se je tudi odločila, da se lahko komisarji, člani kabineta in generalni direktorji sestajajo le z zastopniki interesov, vpisanimi v register za preglednost, tj. register z informacijami o osebah, ki želijo vplivati na oblikovanje politike v institucijah EU, zadevah, ki jih spremljajo, ter tudi o uporabljenih človeških in finančnih virih. Komisija je prav tako sporočila svoj namen, da bo vložila predlog za obvezen medinstitucionalen register za preglednost, ki bo zajemal Evropski parlament, Evropsko komisijo in Svet.

Nova Komisija je maja 2015 predstavila agendo za boljše pravno urejanje. S tem celovitim svežnjem, ki zajema celotni cikel oblikovanja politik, se bosta še bolj povečala odprtost in preglednost v postopku odločanja EU, izboljšala kakovost novih zakonov prek boljših ocen učinka osnutkov zakonodajnih aktov in njihovih sprememb ter spodbujal stalen in dosleden pregled obstoječe zakonodaje EU, tako da bodo cilji politik EU doseženi na najučinkovitejši in najuspešnejši način. Ta pregleden pristop se bo uporabljal tudi pri sekundarni zakonodaji v obliki delegiranih in izvedbenih aktov.

To poročilo se osredotoča na pravico do dostopa do dokumentov, določeno v členu 15(3) Pogodbe o delovanju Evropske unije in v Uredbi 1049/2001, ki je temelj pristopa Komisije k preglednosti in podpira proaktivno objavljanje velike količine informacij na spletnem mestu Komisije. To poročilo, pripravljeno na podlagi člena 17(1) Uredbe (ES) št. 1049/2001 o dostopu javnosti do dokumentov Evropskega parlamenta, Sveta in Komisije, zagotavlja informacije o tem, kako Komisija upošteva ta pravila, vključno s podatki o številu prošenj za dostop in stopnjo razkritja dokumentov. Poročilo zajema leto 2014 in temelji na statističnih podatkih, ki so povzeti v Prilogi.

Statistični podatki kažejo število prošenj in ne števila zahtevanih dokumentov. Dejansko se prošnje lahko nanašajo na posamezne dokumente in na celotne spise o določenem postopku, ki vsebujejo več tisoč dokumentov. Prošnje za dostop do dokumentov, predložene v času, ko so bili ti že javno dostopni, niso vštete.

Iz teh statističnih podatkov je takoj razvidno, kako pomemben del politike preglednosti Komisije je pravica do dostopa do dokumentov, saj so bili zahtevani dokumenti v celoti ali delno razkriti v 88 % primerov v začetni fazi, v potrdilni fazi pa je bil širši, dodatni dostop odobren v 43 % primerov.

1.Registri in spletišča

1.1.V letu 2014 je bilo v register dokumentov Komisije dodanih 19 755 novih dokumentov (glej razpredelnico 1 v Prilogi).

1.2.V letu 2014 so bile v javnem registru Komisije zajete naslednje kategorije dokumentov: COM, SEC, C, JOIN, SWD, OJ in PV. Komisija v letu 2014 ni pripravila ali prejela nobenega občutljivega dokumenta, ki bi spadal v katero od teh kategorij.

1.3.V spodnji razpredelnici so statistični podatki za leto 2014 o iskanju informacij na spletišču „Dostop do dokumentov“, ki je na voljo na spletnem mestu EUROPA.





Enkratni obiskovalci Obiski Št. obiskanih strani Skupaj 28 244 32 998 44 991 Mesečno povprečje 2 354 2 750 3 749

2.Sodelovanje z drugimi institucijami, za katere velja Uredba

Tri institucije (Evropski parlament, Svet in Komisija) so se redno strokovno sestajale na upravni ravni, da bi si izmenjale izkušnje, razvile dobro prakso in zagotovile dosledno uporabo Uredbe.

3.Analiza prošenj za dostop

3.1.V letu 2014 se je obseg zahtevkov za dostop v začetni fazi nekoliko zmanjšal, kar zadeva število prošenj (6 227 v letu 2014 v primerjavi s 6 525 v letu 2013). Število odgovorov na podlagi Uredbe 1049/2001 je v letu 2014 znašalo 5 637, v letu 2013 pa 5 906. (Glej razpredelnico 2 v Prilogi.)

3.2.V potrdilni fazi se je število prejetih prošenj precej povečalo, in sicer za 27 % (300 novih potrdilnih prošenj v letu 2014 v primerjavi z 236 v letu 2013). V letu 2014 je bilo zaključenih 327 primerov v primerjavi z 252 primeri v letu 2013. To pomeni znatno povečanje, in sicer za 30 %. (Glej razpredelnico 5 v Prilogi.)

3.3.Generalni sekretariat je v letu 2014, tako kot tudi v letu 2013, prejel največji delež začetnih prošenj (11,6 % vseh prošenj). Delež začetnih prošenj za dostop do dokumentov Generalnega direktorata za konkurenco se je s 5,1 % povečal na 7,6 %, kar ga uvršča na drugo mesto, delež prošenj za dostop do dokumentov Generalnega direktorata za zdravje in potrošnike pa se je z 8,3 % zmanjšal na 7,2 %, kar ga uvršča na tretje mesto. Šest drugih generalnih direktoratov je prejelo več kot 5 % vseh prošenj (kmetijstvo in razvoj podeželja, podjetništvo in industrija, okolje, notranji trg in storitve, obdavčenje in carinska unija ter trgovina). Delež prošenj, ki so jih prejeli ostali generalni direktorati, pomenijo manj kot 5 % vseh prošenj. (Glej razpredelnico 10 v Prilogi.)